**Informatīvais ziņojums**

**par 2020. gada 16.-17.septembra Neformālajā Eiropas Savienības izglītības ministru sanāksmē izskatāmajiem jautājumiem**

2020. gada 16.-17. septembrī Vācijas prezidentūras Eiropas Savienības (turpmāk – ES) Padomē (turpmāk – Vācijas prezidentūra) ietvaros notiks Neformālā ES izglītības ministru sanāksme, kura veltīta profesionālajai izglītībai un kuras tēma ir “Jauni impulsi profesionālajai izglītībai Eiropā”.

2002. gadā tika aizsākts Kopenhāgenas process, kad par profesionālo izglītību atbildīgie ministri no ES dalībvalstīm, ES kandidātvalstīm, Eiropas Ekonomikas zonas valstīm, Eiropas sociālie partneri un Eiropas Komisija parakstīja Kopenhāgenas deklarāciju, apņemoties veidot ciešāku Eiropas sadarbību profesionālās izglītības jomā un nosakot sadarbības prioritātes[[1]](#footnote-1). Eiropas par profesionālo izglītību atbildīgie ministri, Eiropas sociālie partneri un Eiropas Komisija sadarbības prioritātes profesionālajā izglītībā aktualizēja Māstrihtas (2004), Helsinku  (2006), Bordo (2008), Briges (2010) komunikē un Rīgas secinājumos (2015). Šogad noslēdzas piecu gadu periods, kam sadarbības prioritātes profesionālajā izglītībā noteica 2020. gada 22. jūnijā pieņemtie Rīgas secinājumi. Tādējādi Vācijas prezidentūra rīko kopīgu Eiropas par profesionālo izglītību atbildīgo ministru, Eiropas sociālo partneru un Eiropas Komisijas tikšanos, lai uzsāktu darbu pie sadarbības prioritāšu noteikšanas profesionālajā izglītībā nākamajiem pieciem gadiem, kas tiks iekļautas Osnabrikes deklarācijā, kuru plānots apstiprināt 2020. gada 30. novembra ES izglītības, jaunatnes, kultūras un sporta ministru padomē.

**Tādējādi šīs ministru sanāksmes darba kārtībā ir iekļauti četri jautājumi, veidojot pamatu diskusijai par nākotnes prioritātēm:**

1. Covid-19 ietekme uz izglītību – savstarpēja mācīšanās un gūtās mācības nākotnei.

2. Mācās kā vietējais – reģiona labā prakse.

3. Eiropas Prasmju programma.

4. Apvienot spēkus profesionālajā izglītībā – sākotnējās diskusijas par Osnabrikas deklarāciju.

**Vācijas prezidentūra ir aicinājusi Latviju izteikties par 4. darba kārtības jautājumu, t.i., piedalīties diskusijā par Osnabrikas deklarāciju,** ņemot vērā Latvijas prezidentūras ES Padomē pieredzi, izstrādājot Rīgas secinājumus.

Vācijas prezidentūra diskusijas dokumentā uzsver, ka Covid-19 pandēmija, digitalizācija un klimata pārmaiņas būtiski ir ietekmējušas mūsu ekonomiku, nodarbinātību un sabiedrību kopumā. Ir nepieciešams profesionālā izglītības atbalsts, lai sekmētu atveseļošanos pēc Covid krīzes un rastu risinājumu tādiem izaicinājumiem kā digitālās inovācijas, klimata pārmaiņas, kā arī ar vien pieaugošajai vajadzībai pēc pārkvalifikācijas vai prasmju uzlabošanas visas dzīves garumā. Profesionālā izglītībai šobrīd Eiropā tiek veltīta īpaša uzmanība. To apliecina tikko atjaunotā Eiropas Prasmju programma un Eiropas Komisijas priekšlikums Padomes ieteikumam par profesionālo izglītību.

Kopenhāgenas process dod iespēju padziļināt, papildināt un praktiski īstenot ES Padomē pieņemto profesionālās izglītības jomā. Eiropas ambiciozos mērķus var sasniegt ar visu profesionālajā izglītībā iesaistīto pušu kopīgiem centieniem. Diskusiju dokumentā tiek uzsvērts, ka ar inovatīvu un uz nākotni orientētu un izglītības sistēmu atbalstu Kopenhāgenas process sniegs ieguldījumu arī turpmākā Eiropas izglītības telpas attīstībā, nodrošinot taisnīgu pāreju uz digitālu un zaļu ekonomiku.

Vācijas prezidentūra ir apņēmusies atjaunināt Kopenhāgenas procesa apņemšanos, to atspoguļojot Osnabrikas deklarācijā, uzsverot principus un prioritātes, kas ietverti topošajā Padomes ieteikumā, apliecinot indivīdu tiesības uz kvalitatīvu un iekļaujošu izglītību mūža garumā un nosakot konkrētu prioritāru pasākumu kopumu, kas īstenojams Eiropas un nacionālā līmenī laika posmā no 2020. līdz 2025. gadam.

Ņemot vērā priekšlikumu Padomes ieteikumam par profesionālo izglītību ilgtspējīgai konkurētspējai, sociālajam taisnīgumam un noturībai, kā arī atjaunoto Eiropas Prasmju programmu, **topošā Osnabrikas deklarācija varētu ietvert šādas četras galvenās darbības jomas:**

**1. Spēja pielāgoties, īstenojot inovatīvu un elastīgu profesionālo izglītību.** Jāizmanto digitālās izglītības un mākslīgā intelekta potenciāls, lai atbalstītu izglītojamos digitālo prasmju un pamatprasmju apguvē. Darba tirgum un ekspertiem jānodrošina informācija lēmumu pieņēmējiem un jāatbalsta profesionālās izglītības sniedzēji un profesionāļi, profesionālās izglītības piedāvājuma veidošanā un pielāgošanā, lai tas atbilstu darba tirgus manīgajām vajadzībām. Nepieciešams sniegt karjeras atbalstu izglītojamajiem, palīdzot viņiem vadot to tālākās mācīšanās un karjeras ceļus. Turklāt Covid-19 pandēmija ir uzskatāms piemērs tam, cik būtiska loma nepārraukta mācību procesa nodrošināšanā ir attālinātajām mācībām. Darba tirgū novērojams pieprasījums pēc dažādu prasmju un profesiju kombinācijām, kā arī strukturālām pārmaiņām profesionālajā izglītībā. Izcilība profesionālajā izglītībā un augsti kvalificēti speciālisti kļūst arvien pieprasītāka darba tirgū. Mainās profesionālās izglītības nozīme un darbības jomas. Robeža starp profesionālo un augstāko izglītību kļūst arvien “izplūdušāka”. Kvalitatīva profesionālā izglītība tiek augstu novērtēta, tāpat kā viegla pāreja uz augstāko izglītību vai darba tirgu. Vienlaikus tiek uzsvērta mērķtiecīgu ieguldījumu profesionālajā izglītībā un ciešākas sadarbības ar sociālajiem partneriem un citām profesionālajā izglītībā iesaistītajām pusēm, tostarp izglītojamajiem, nozīme.

**2. Mūžizglītības kultūras veidošana – tālākās profesionālās izglītības un digitalizācijas nozīme.**

Darba vietas un kvalifikācijas profils mainās, rodas jaunas profesijas. Cilvēkiem nepieciešams atbalsts viņu prasmju pastāvīgai uzlabošanai un pilnveidei. Būtiski ir popularizēt profesionālo izglītību kā pievilcīgu un kvalitatīvu ceļu nodarbinātībai un dzīvei. Jaunas mūžizglītības kultūras veidošana ir visu iesaistīto pušu (kompetento iestāžu, sociālo partneru, profesionālās izglītības īstenotāju un izglītojamo) atbildība, tādējādi nodrošinot piekļuvi un sekmes mūžizglītībā visiem. Sākotnējai profesionālajai izglītībai un tālākai profesionālajai izglītībai ir jābūt labāk savstarpēji saistītām, papildinošām un balstītām uz nepieciešamo prasmju apzināšanu. Jaunā mūžizglītības kultūra balstās uz pieprasījuma noteiktu un uz pieredzi balstītu profesionālās izglītības politiku un ietvaru, kā arī tā nozīmē to, ka darba vidē balstītas mācības un mācīšanās darba vietā kļūst nozīmīgas sākotnējās izglītības stratēģijās: izglītojamajiem un uzņēmumiem jāapzinās to vajadzības un jāveido mācīšanos veicinoša darba vide, tādējādi pilnībā izmantojot to potenciālu. Vienlaikus tiek uzsvērta nepieciešamība sekmēt skolotāja profesijas pievilcīgumu.

**3. Ilgtspēja – zaļā saikne profesionālajā izglītībā.** Ilgtspēja ir starpnozaru jautājums, kas saistīts gan ar darbaspēja pieprasījumu, izglītību, prasmēm, profesijām, kā arī darba vietu un nodarbināto ģeogrāfisko izvietojumu. Sākotnējai profesionālajai izglītībai un tālākai profesionālajai izglītībai gan to noteikumos, gan praksē jānostiprina prasmes ilgtspējai. Turklāt saikne starp digitalizāciju un ilgtspēju ir būtiska. No vienas puses, tehnoloģiju attīstība veicina noteiktu nozaru izaugsmi, un no otras puses, digitālās mācību vides attīstība var padarīt izglītību ilgtspējīgai attīstībai pieejamāku gan izglītības vidē, gan ārpus tās.

**4. Eiropas izglītības telpa un profesionālās izglītības internacionalizācija.** Pēdējo divdesmit gadu laikā mobilitāte profesionālajā izglītībā ir ievērojami palielinājusies, un aptveni 1,5 miljoni izglītojamo un mācībspēku ir ieguvuši no *Erasmus+* mobilitātēm. Virtuālā un jaukta veida *(blended)* mobilitāte, īpaši Covid-19 pandēmijas kontekstā, ir guvusi jaunu stimulu. Kvalifikāciju un kompetenču pārredzamība un salīdzināmība palīdz kompetentajām iestādēm, izglītības īstenotājiem, darba devējiem un indivīdiem palīdz veikt uz informāciju balstītu izvēli.

Īpaši tiek uzsvērta nepieciešamība izmantot pilnībā ES programmas un iniciatīvas (piemēram, *Erasmus+, EQF, Europass*), lai palielinātu kvalifikāciju pārredzamību un mudinātu cilvēkus horizontāli pāriet no mācību vietas vienā valstī uz citu mācību vietu citā valstī, iegūstot pilnu kvalifikāciju vai apgūstot jebkuru sākotnējās profesionālās izglītības vai tālākās profesionālās izglītības kursu vai moduli. Kvalificētu darbinieku un profesionāļu pārrobežu mobilitāte palīdzēs nodrošināt darba tirgus pieprasījuma un piedāvājuma atbilstību.

Diskusiju dokumentā tiek uzsvērts, ka Eiropai starptautiskā mērogā jākļūst redzamai kā kopīgai profesionālās izglītības telpai un atzītam “zīmolam”.

**Diskusijai ir izvirzīti divi jautājumi:**

**1. Kādi, jūsuprāt, ir nākotnē dzīvotspējīgas profesionālās izglītības galvenie mērķi?**

**2. Cik lielā mērā digitaizācija var veicināt profesionālās izglītības pievilcību un ilgtspēju?**

**Atbildes uz diskusijas jautājumiem:**

**1.Kādi, jūsuprāt, ir nākotnē dzīvotspējīgas profesionālās izglītības galvenie mērķi?**

Izglītība ir būtisks resurss indivīda un valsts kopējai attīstībai. Nākotnes izglītības izaicinājumu aspektā tas liek risināt trīs centrālus dzīves aspektus: vispārējo, kas attiecas uz personības un tās potenciāla attīstību, spēju novērtēt tās sabiedrības kultūru, kurai indivīds pieder, kā arī izdarīt izvēles par savas dzīves virzienu; pilsonisko, kas aptver indivīda iesaisti sabiedrības un politiskos procesos; kā arī profesionālo, kas koncentrējas uz indivīda spēju piedalīties ekonomiskās aktivitātēs kā darba devējam vai darba ņēmējam.

Latvijas izglītības attīstības virsmērķis 2021.-2027.gadam ir nodrošināt kvalitatīvas izglītības iespējas visiem Latvijas iedzīvotājiem, lai veicinātu viņu potenciāla attīstību un īstenošanu visa mūža garumā un lai veidotu viņu spēju mainīties un atbildīgi vadīt pastāvīgās pārmaiņas sabiedrībā un tautsaimniecībā.

Pēdējās desmitgades sasniegumi Latvijas profesionālo izglītību ir ievadījuši jaunā kvalitātes pakāpē ar attīstītu materiālo un cilvēkresursu nodrošinājumu, taču Covid-19 izraisīto seku rezultātā arī profesionālai izglītībai papildus jāpielāgojas nākotnes izaicinājumiem. Covid-19 krīzes laikā gūtās atziņas liek domāt, ka prioritārs nākotnes uzdevums ir strādāt ar domāšanas paradumu maiņu, turpinot pārskatīt ne vien dziļi iesakņojušos stereotipus par profesionālās izglītības vietu izglītības sistēmā un valstī kopumā, bet arī par to, kādā veidā organizējams nākotnes izglītības process visos līmeņos, tai skaitā publiskajai pārvaldei.

Latvija uzsver, ka šobrīd ir labvēlīgs laiks jaunu pieeju stiprināšanai, jo ir izveidojusies robežsituācija. Gan Covid-19 izraisītās krīzes seku pārvarēšanai, gan noslēdzoties iepriekšējam politikas un finanšu periodam, kad, ciešā sasaistē ar konceptuāliem izglītības politikas un attīstības dokumentiem, Latvijā un visā Eiropā notiek jaunā daudzgadu budžeta plānošana, izgaismojas jaunie politiku virzieni – izcilība, inovācija, iekļautība, prasmes, digitalizācija, izglītības un nodarbinātības procesu sasaiste, zaļā ekonomika, ilgtspēja, elastība, mobilitāte, mūžilga un mūžplaša izglītība un karjeras attīstība, kā arī tīklošanās un izglītības procesu internacionalizācija.

Tādējādi, Latvija atbalsta topošās Osnabrikas deklarācijas tēzes par ilgtspēju gan nacionālā, gan Eiropas līmenī, kur ilgtspējas kontekstā dokumentā īpaši uzsvērti savstarpējas sadarbības un palīdzības aspekti, kur profesionālās izglītības īstenotāji spēj efektīvi darboties ne tikai dinamiskā izglītības un nodarbinātības vidē, bet arī gudri un jēgpilni pielāgoties dažādām situācijām. Latvijā tas uzskatāmi pierādījās Covid-19 krīzes laikā, kad Izglītības un zinātnes ministrija veica visus nepieciešamos pasākumus attālinātu mācību nodrošināšanai, taču līdztekus tam attīstījās strauja un efektīva horizontālā sadarbība starp izglītības iestādēm un citām iesaistītajām pusēm, kas operatīvi sniedza savstarpēju palīdzību un dalījās ar labo praksi, lai nodrošinātu digitālās pieejās balstītu jauna veida izglītība īstenošanas procesu.

Tādējādi Latvijas pieredze liecina, ka nākotnes profesionālā izglītība ir vienlīdz balstāma gan gudri izvirzītos nākotnes mērķos, gan jaunā veidā īstenotā vertikālā un jo īpaši horizontālā sadarbībā un savstarpējā atbalstā, kas kalpos kā priekšnosacījums nākotnes mērķu sasniegšanai.

Nākotnes profesionālās izglītības kontekstā, Latvija īpaši uzsver mācīšanās mācīties vērtību, tehnoloģiju un digitālo prasmju attīstību, efektīvāku izglītības un tautsaimniecības sadarbību ar padziļinātu izpratni par izmaiņām nodarbinātības struktūrā, personalizēta pieeja, izglītības sistēmas atvērtību visām mērķa grupām, starpdisciplinaritāti.

Latvija uzsver internacionalizācijas nozīmi nākotnes profesionālās izglītības attīstībā, tai skaitā, labas prakses pārņemšanu un reģionālo sadarbību. Latvijas līdzšinējā pieredze Baltijas valstu sadarbībā profesionālajā izglītībā ir ļāvusi gūt pirmos panākumus kopēju Baltijas pieeju īstenošanā. Ir panākta vienošanās par kopēju Baltijas valstu darba vidē balstītu mācību vadītāju kompetences profilu, kas veicinās vienotu izpratni par kvalitāti darba vidē balstītu mācību īstenošanā. Tas padarīs kvalitatīvāku izglītojamo un mācībspēku mobilitāti Baltijas reģionā un sniegs ieguldījumu nākotnes starpvalstu sadarbības modeļu un vienotu pieeju attīstībā kopējās Eiropas izglītības telpas kontekstā.

Latvija atbalsta iekļaujošas un izcilību veicinošas profesionālās izglītības attīstību, īstenojot inovācijas, sekmējot zaļo domāšanu, ciešu sadarbību starp profesionālās izglītības, augstākās izglītības iestādēm un uzņēmumiem, veidojot biznesa inkubatorus, mācību uzņēmumus, attīstot uzņēmējspēju un uzņēmību, kas ļauj profesionālās izglītības sistēmai gatavot ne tikai nākotnes darba ņēmējus, bet arī darba devējus. Sasaistot to ar Eiropas kvalifikāciju ietvarstruktūras (EKI) jautājumiem, kā īpaši uzsverama ir augstāka līmeņa (ne terciārās) profesionālās izglītības attīstība, kas nākotnē ļaus sagatavot tautsaimniecībai nepieciešamos augsti kvalificētus vidēja līmeņa speciālistus un vadītājus. Šobrīd Latvija strādā pie jaunām konceptuālām pieejām augstāka līmeņa - EKI 5.līmenis - profesionālās izglītības attīstībai, un uzskatām to par vienu no prioritārajiem uzdevumiem nākotnes profesionālajai izglītībai.

**2.Cik lielā mērā digitaizācija var veicināt profesionālās izglītības jomas pievilcību un ilgtspēju?**

Digitalizācijai nenoliedzami ir būtiska nozīme nākotnes profesionālās izglītības attīstībā. Neviendabīgā digitālā sagatavotība, kā arī spēja/iespējas strādāt digitālā vidē un ar digitāliem rīkiem profesionālās izglītības iestādēm un to sadarbības partneriem sākotnēji radīja grūtības, iekļauties pārmaiņu procesos Covid-19 krīzes apstākļos. Tādējādi, līdztekus jau tradicionāli lietotajam terminam par digitālo plaisu sabiedrībā, ir jārunā arī par potenciālu digitālo plaisu izglītības sistēmā. Ir jāiegulda resursi, lai iespējami īsā laikā radītu vienlīdzīgas digitālizācijas sniegtās iespējas gan valsts dažādos reģionos, gan visu veidu izglītības iestādēs. Ne tikai attiecībā uz tehnoloģisko nodrošinājumu, bet vēl jo vairāk saistībā ar procesa dalībnieku prasmēm strādāt ar dažādiem rīkiem digitālā vidē un platformās. Latvija vērš uzmanību, ka no tā lielā mērā ir atkarīga šo procesu un profesionālās izglītības pievilcība un ilgtspēja jaunās paaudzes skatījumā. Covid-19 krīzes laikā gūtā pieredze liecina, ka pieaugoša nozīme ir savstarpējam horizontālam atbalstam, ko cita citai sniedz profesionālās izglītības iestādes, ļaujot gūt atziņu, ka nākotnē aizvien pieaugs dažādu partnerību un horizontālu struktūru loma – līdztekus tradicionāli eksistējošām formālām un hierarhiskām struktūrām.

Latvija vērš uzmanību, ka izglītības procesā digitāli mācību līdzekļi un rīki, kā arī mācīšanās tiešsaistē un attālināti aizvien vairāk kļūst par ierastāku ikdienas praksi. Nākotnē paredzama arī arvien plašāka virtuālās realitātes tehnoloģiju izmantošana izglītībā, gan veidojot virtuālas klases, virtuālas laboratorijas, virtuālas tikšanās un diskusijas. Tādējādi būs nepieciešamība pēc noteikta veida resursiem un infrastruktūras. Būtiski ir ieguldījumi telekomunikāciju, ātrdarbīga interneta platjoslas pieslēguma un digitālu rīku, resursu nodrošināšanā, kas vienlaikus nodrošinās arī profesionālās izglītības pievilcību un ilgtspēju.

Latvija uzskata, ka tehnoloģiju attīstība ietekmēs ne tikai izglītības procesu, bet arī izglītības sistēmas pārvaldību. Aktuāli kļūs mākslīgā intelekta un automatizācijas risinājumi gan izglītības sistēmas monitoringa, gan pārvaldības nolūkiem. Tāpat aktuāla kļūst blokķēžu tehnoloģiju izmantošana, jo īpaši kvalifikāciju salīdzināšanas un atzīšanas kontekstā. Tam visam nepieciešami atbilstoši sagatavoti cilvēkresursi – gan publiskajā pārvaldē, gan profesionālās izglītības īstenotāju un sadarbības partneru lokā, lai nodrošinātu uz nākotni vēstu profesionālo izglītību.

**Informatīvais ziņojums ir saskaņots** ar Ārlietu ministriju, Ekonomikas ministriju, Labklājības ministriju un Vides aizsardzības un reģionālās attīstības ministriju.

**Latvijas delegācija**

Delegācijas vadītājs: Inga Skujiņa, Latvijas Republikas Ārkārtējā un pilnvarotā vēstniece Vācijas Federatīvajā Republikā;

Delegācijas dalībnieks: Maija Zvirbule, Izglītības un zinātnes ministrijas nozares padomniece izglītības, sporta nozarē un jaunatnes jomā.

Izglītības un zinātnes ministre Ilga Šuplinska

Vīza: valsts sekretāre Līga Lejiņa

D.Deinate

67047963, [dace.deinate@izm.gov.lv](mailto:dace.deinate@izm.gov.lv)

I.Buligina

67047762, ilze.buligina@izm.gov.lv

1. Kopenhāgenas deklarācijā noteiktie galvenie mērķi ir: 1. Vienota sistēma kvalifikāciju un kompetenču pārredzamībai; 2. Sadarbība profesionālās izglītības kvalitātes nodrošināšanā; 3. Kredītpunktu pārneses sistēma profesionālajā izglītībā; 4. Mūžizglītības politikas, sistēmu un prakses stiprināšana; 5. Atbalsts kvalifikāciju un kompetenču attīstībai nozaru līmenī; 6.Skolotāju un pasniedzēju mācību vajadzības. [↑](#footnote-ref-1)